Kováčik, Dušan, špeciálny prokurátor Úradu špeciálnej prokuratúry Generálnej prokuratúry SR (2019-10-16):
Vážený pán predsedajúci, vážené panie poslankyne, vážení páni poslanci, v súlade s ustanovením § 55d zákona o prokuratúre predkladá špeciálny prokurátor správu o činnosti Úradu špeciálnej prokuratúry a o poznatkoch Úradu špeciálnej prokuratúry a o stave zákonnosti za rok 2018. Táto správa je spracovaná na základe štatistických podkladov a na základe zistených poznatkov zo spisov, analýz vykonaných Úradom špeciálnej prokuratúry. Správa hodnotí činnosť prokurátorov Úradu špeciálnej prokuratúry pred začatím trestného stíhania v prípravnom konaní, na súde, vrátane ich súčinnosti s ďalšími orgánmi činnými v trestnom konaní, najmä orgánmi policajného zboru. Svojím spôsobom, tak ako minulého roku aj tohto roku, správa je koncipovaná tak, že v prvej časti sa venujeme základným informáciám o Úrade špeciálnej prokuratúry a zabezpečenia plnenia jej úloh. Druhá časť obsahuje poznatky o stave kriminality. Tretia časť je zameraná na činnosť Úradu špeciálnej prokuratúry pred začatím trestného stíhania. Štvrtá časť na činnosť Úradu špeciálnej prokuratúry v prípravnom konaní. Piata je venovaná zhodnoteniu spolupráce Úradu špeciálnej prokuratúry s orgánmi policajného zboru. Časť šesť obsahuje činnosť Úradu špeciálnej prokuratúry v súdnom konaní a siedma časť je venovaná aplikačným, organizačným a personálnym problémom. Čo sa týka samotnej časti číslo jedna, príslušnosť Úradu špeciálnej prokuratúry, tak oproti roku 2017 sa v podstate v príslušnosti nič nemenilo. Príslušnosť pre Úrad špeciálnej prokuratúry vyplýva z § 14 Trestného poriadku, kde sú presne vymenované trestné činy, ktorými sa zaoberajú prokurátori Úradu špeciálnej prokuratúry. Sú to tie najzávažnejšie formy trestnej činnosti. Čo sa týka úloh, ani v tomto smere nenastala oproti roku 2017 žiadna zmena. Úlohou Úradu špeciálnej prokuratúry, ktorá bola zriadená ako samostatná organizačná súčasť Generálnej prokuratúry na čele so špeciálnym prokurátorom v sledovanom období, ako aj od samotného jeho zriadenia, vykonáva aktívny prokurátorský dozor vo vzťahu k najzávažnejším formám kriminality, korupcie, extrémizmu bez akéhokoľvek vonkajšie vplyvu, atď. Je potrebné poznamenať, že orgány prokuratúry a teda aj Úradu špeciálnej prokuratúry sú represívne orgány, ktoré vstupujú do konania až vtedy, ak je odhalené podozrenie z trestného činu, kedy začína prokurátorský dozor. Prokuratúra nemá ani oprávnenia, ani procesné, personálne a materiálne podmienky na odhaľovanie trestnej činnosti. Touto úlohou alebo respektíve túto úlohu majú v kompetencii policajný zbor, predovšetkým jej operatívne zložky. Čo sa týka činnosti Úradu špeciálnej prokuratúry, vykonáva dozor aj v iných veciach. Niektoré vyplývajú z § 14 Trestného poriadku, a to v tom prípade, keď generálny prokurátor využije svoje oprávnenie v zmysle § 51 zákona o prokuratúre, kde svojím opatrením môže založiť príslušnosť pre Úrad špeciálnej prokuratúry, ale musia byť splnené dve zákonné podmienky. Prvá je, že príslušná kompetentná prokuratúra, ktorá by bola príslušná na vybavovanie tejto veci, dá na to súhlas a špeciálny prokurátor takisto musí dať súhlas na to, aby pán generálny mohol týmto opatrení poveriť Úrad špeciálnej prokuratúry, aby vykonával aj v iných veciach, než ktoré jej patria do pôsobnosti. Čo sa týka tejto správy, bola doručená v podstate do parlamentu, bola doručená každému, pani poslankyni a pánovi poslancovi, predpokladám, že s touto správou ste sa oboznámili. Ja som túto správu predkladal v dvoch výboroch, vo výbore pre obranu a bezpečnosť a predkladal som ju, túto správu, aj v ústavnoprávnom ako gesčnom výbore. Neviem, či snáď by nebolo za vhodné, keby som radšej vytvoril väčší priestor pre vás, pánov poslancov, na prípadné otázky alebo vyjadrenia k tejto správe. Alebo ak, lebo vzhľadom na to, koľko vás tuná sedí, neviem, či je záujem, aby som túto správu tak podrobne nejako predkladal, že či by nebolo za vhodné radšej vám nechať priestor, aby ste vy sa mohli pýtať na činnosť. Vážený pán predsedajúci, ďakujem zatiaľ za pozornosť.